b'\n_START_ARTICLE_\nSalpaussel\xc3\xa4n luonnonyst\xc3\xa4v\xc3\xa4t\n_START_PARAGRAPH_\nSalpaussel\xc3\xa4n luonnonyst\xc3\xa4v\xc3\xa4t on Suomen luonnonsuojeluliiton paikallisyhdistys Lahdessa ja sen ymp\xc3\xa4rist\xc3\xb6ss\xc3\xa4. J\xc3\xa4seni\xc3\xa4 yhdistyksess\xc3\xa4 oli vuonna 2017 noin 450. _NEWLINE_Yhdistyksen tarkoituksena on her\xc3\xa4tt\xc3\xa4\xc3\xa4 ja yll\xc3\xa4pit\xc3\xa4\xc3\xa4 harrastusta luonnontuntemiseen, -tutkimiseen ja -suojelemiseen ja olla luonnosta kiinnostuneiden henkil\xc3\xb6iden yhdyssiteen\xc3\xa4 toiminta-alueellaan. Salpaussel\xc3\xa4n luonnonyst\xc3\xa4v\xc3\xa4t j\xc3\xa4rjest\xc3\xa4\xc3\xa4 erilaisia tilaisuuksia ja luontoretki\xc3\xa4 sek\xc3\xa4 edist\xc3\xa4\xc3\xa4 luonnonsuojelua yhteistoiminnassa muiden luonnonsuojelua ajavien tahojen kanssa. _NEWLINE_Yhdistys toimii aktiivisesti my\xc3\xb6s rakentamis-, maank\xc3\xa4ytt\xc3\xb6- ja kaavoitusasioissa. Luonnonyst\xc3\xa4vien tavoitteena on varmistaa Lahden kaupungin kaavoituksen lainmukaisuus ymp\xc3\xa4rist\xc3\xb6n\xc3\xa4k\xc3\xb6kulmasta. Lahdessa ilmestyv\xc3\xa4n Etel\xc3\xa4-Suomen Sanomien mukaan yhdistys on \xe2\x80\x9dmaan k\xc3\xa4rkikaartia kaavoitusta koskevien valitusten laatijana\xe2\x80\x9d. Helmikuussa 2017 ilmestyneen uutisen mukaan yhdistys on tehnyt vuoden 2006 j\xc3\xa4lkeen ainakin 17 kaavavalitusta._NEWLINE_Yhdistyksen edustajat osallistuvat Etel\xc3\xa4-H\xc3\xa4meen luonnonsuojelupiirin toimintaan.'